VSL sklep I Ip 6049/2011
Sodna praksa višjih sodišč, 2012-03-14

smrt dolžnika - prekinitev postopka - pooblaščenec dolžnika - izvršba na podlagi verodostojne listine - nepravnomočen sklep o izvršbi - faza odločanja o ugovoru - nadaljevanje postopa

Če je postopek izvršbe na podlagi verodostojne listine v fazi odločanja o ugovoru zoper kondemnatorni del sklepa o izvršbi, pokojna dolžnica pa ima pooblaščenko, (še) ni podlage za prekinitev postopka in ga je treba nadaljevati ter odločiti o ugovoru. Če bo kondemnatorni del sklepa o izvršbi postal pravnomočen, pa se bo postopek oprave izvršbe lahko nadaljeval le pod pogoji za prehod obveznosti na novega dolžnika v skladu s četrtim odstavkom 24. člena ZIZ.

Pritožbi se ugodi in se sklep razveljavi.

Z izpodbijanim sklepom je sodišče prve stopnje prekinilo izvršilni postopek z 8. 11. 2011, ker je ugotovilo, da je dolžnica umrla.

Zoper sklep se je upnik pravočasno pritožil in navaja, da smrt dolžnice ni razlog za prekinitev postopka, saj ima pokojna zakonske dediče, ki so po zakonu dolžni poplačati njene terjatve. Predlaga nadaljevanje izvršbe. V nadaljnjem postopku je dolžnik sodišče seznanil o spremembi priimka (sedaj N) in spremembi prebivališča (sedaj Z).

V skladu s 1. točko prvega odstavka 205. člena Zakona o pravdnem postopku (v nadaljevanju ZPP) v zvezi s 15. členom Zakona o izvršbi in zavarovanju (v nadaljevanju ZIZ) se postopek zaradi smrti stranke prekine le, če ta (v pravdi) nima pooblaščenca. V konkretnem primeru je bil izdan sklep o izvršbi na podlagi verodostojne listine, ki poleg dela, v katerem sodišče dovoli izvršbo za poplačilo terjatve, vsebuje tudi kondemnatorni del, v katerem sodišče dolžniku naloži, da v določenem roku po vročitvi upniku poravna v predlogu navedeno terjatev skupaj z odmerjenimi stroški (tretji odstavek 44. člena ZIZ). S sklepom o izvršbi z dne 13. 10. 2011 torej sodišče prve stopnje ni le dovolilo predlagane izvršbe, temveč je izdalo tudi plačilni nalog (1).

V konkretnem primeru je dolžnica po pooblaščenki JH dne 4. 11. 2011 vložila ugovor zoper sklep o izvršbi na podlagi verodostojne listine, s katerim je sklep izrecno izpodbijala v celoti, o ugovoru pa sodišče še ni odločilo. Postopek je torej v fazi odločanja o ugovoru zoper kondemnatorni del sklepa o izvršbi, zaradi česar ob pravilni uporabi 1. točke prvega odstavka 205. člena ZPP v zvezi s 15. členom ZIZ, ker ima pokojna dolžnica pooblaščenko, (še) ni podlage za prekinitev postopka in ga je treba nadaljevati ter odločiti o ugovoru. V primeru, če bo kondemnatorni del sklepa o izvršbi postal pravnomočen, pa se bo postopek oprave izvršbe lahko nadaljeval le pod pogoji za prehod obveznosti na novega dolžnika v skladu s četrtim odstavkom 24. člena ZIZ.

Višje sodišče je glede na navedeno pritožbi ugodilo in sklep razveljavilo (3. točka 365. člena ZPP v zvezi s 15. členom ZIZ), sodišče pa bo nadaljevalo postopek odločanja o ugovoru.

--------------------------------------------------------------

glej odločbo Ustavnega sodišča Up-1273/07-11 z dne 22. 5. 2008, v kateri v primeru umika predloga za izvršbo na podlagi verodostojne listine napotuje na smiselno upoštevanje določb ZPP o umiku tožbe v postopku za izdajo plačilnega naloga

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.